Diari Oficial de la Generalitat Valenciana


Sumari del DOGV 3197, del 05-03-1998 (1998/1293)

ORDRE de 3 de febrer de 1998, de la Conselleria de Sanitat, per la qual es regula el reintegrament de despeses en l'àmbit de la Comunitat Valenciana.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/02/03/(1)/dof/vci/html**

### Dades del document

Número de DOGV
:   3197

Data del DOGV
:   05-03-1998

Secció del DOGV
:   I. DISPOSICIONS GENERALS

Número del document
:   1998/1293


Data del document
:   03-02-1998

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 3 de febrer de 1998, de la Conselleria de Sanitat, per la qual es regula el reintegrament de despeses en l'àmbit de la Comunitat Valenciana. [1998/X1293]
  
Amb la finalitat d'adequar i regular la tramitació i la resolució de les sol·licituds de reintegrament de despeses derivades de l'assistència prestada per mitjans aliens a la Conselleria de Sanitat, en desplegament del dret previst en l'article 5 del Reial Decret 63/95, de 20 de gener, sobre l'ordenació de prestacions sanitàries del Sistema Nacional de Salut.
  
D'acord amb el que especifica la Llei General de Sanitat 14/1986, de 25 d'abril, en els articles 3.2, 11.3 i 17.
  
Traspassats a la Comunitat Valenciana les funcions i els serveis de l'Institut Nacional de la Salut segons el Reial Decret 1.612/1987, de 27 de novembre.
  
Tenint en compte l'Ordre de 10 de març de 1997, de la Conselleria de Sanitat, per la qual es deleguen atribucions en matèria econòmica i pressupostària en diversos òrgans de la Conselleria i institucions sanitàries dependents.
  
Atès el Decret 33/1997, del Govern Valencià, pel qual s'aprova el Reglament Orgànic i Funcional de la Conselleria de Sanitat,
  
ORDENE
  
Article 1
  
Aquesta ordre l'aplicaran els òrgans de gestió dependents de la Conselleria de Sanitat a les persones amb dret a assistència sanitària del seu àmbit territorial.
  
Article 2
  
Serà susceptible d'aplicació a aquelles persones que tinguen reconegut el dret a assistència sanitària en l'àmbit territorial especificat en l'article anterior, ja siga per estar en alta de la Seguretat Social, ja siga per situació assimilada a aquesta, o bé que ho tinguen reconegut d'acord amb el Decret 88/1989, de 12 de juny, del Consell de la Generalitat Valenciana, pel qual s'estén el dret a l'assistència sanitària prestada per la Conselleria de Sanitat.
  
Article 3
  
El dret dels usuaris al reintegrament de les despeses ocasionades per l'assistència sanitària prestada per serveis aliens a la Seguretat Social, haurà d'adequar-se al que preveu l'article 5.3 del Reial Decret 63/1995, de 20 de gener, sobre prestacions sanitàries del Sistema Nacional de Salut: "En els casos d'assistència sanitària urgent, immediata i de caràcter vital, que hagen estat atesos fora del Sistema Nacional de Salut, se'n reemborsaran les despeses, una vegada comprovat que no es pogueren utilitzar oportunament els serveis d'aquell i que no constitueix una utilització desviada o abusiva d'aquesta excepció".
  
Article 4
  
Els expedients de reintegrament de despeses es divideixen segons l'import sol·licitat en:
  
- expedients de tramitació territorial:
  
· expedients de quantia no superior a les 500.000 pessetes.
  
· la resolució la firma el director territorial de la Conselleria o el gerent d'Àrea.
  
- expedients de tramitació central:
  
· expedients de quantia superior a les 500.000 pessetes.
  
· la resolució la firma el director general d'Atenció Primària i Farmàcia.
  
Aquesta classificació s'actualitzarà d'acord amb l'ordre de la Conselleria de Sanitat que aprove les delegacions en matèria econòmica i pressupostària en diversos òrgans d'aquesta que es trobe vigent.
  
Article 5
  
La persona interessada que considere tenir dret a presentar una reclamació per les despeses ocasionades per una assistència sanitària prestada per mitjans aliens als de la Conselleria de Sanitat, aportarà la documentació següent:
  
1. Instància formulada i firmada pel titular del dret o persona amb legitimació activa.
  
2. Documents justificatius de les despeses efectuades com ara: factures, rebuts d'honoraris, receptes, que podran ser fotocòpies.
  
3. Informes mèdics que indiquen la necessitat de l'assistència i aquells que puguen justificar la sol·licitud, degudament autentificats.
  
La documentació podrà presentar-se per a validar-la i registrar-la a:
  
1. Oficines d'inspecció mèdica de l'àrea corresponent al domicili habitual de l'usuari.
  
2. Registre d'entrada de la Direcció Territorial de la Conselleria de Sanitat o Gerència d'Àrea.
  
3. Serveis d'atenció a l'usuari.
  
4. Direcció de centres d'especialitats, serveis centrals de la Conselleria de Sanitat i en general qualsevol de les oficines previstes en la vigent Llei de Procediment Administratiu, des d'on s'enviarà la documentació a la Direcció Territorial de la Conselleria o Gerència d'Àrea corresponent.
  
Article 6
  
Amb la finalitat de procedir a una fiscalització correcta i evitar possibles duplicitats de pagaments, en els casos en què un expedient siga estimat parcialment o totalment, es recaptaran les factures originals, que hauran de reunir els requisits previstos en la legislació per a ser considerades com a "justificant".
  
Article 7
  
Pel que fa a altres sol·licituds de reembossament de despeses que no puguen incloure's en les disposicions anteriors, com ara:
  
- reembossaments per prestació ortoprotètica (art. 108)
  
- reembossaments per prestació farmacèutica
  
- reembossaments per transport i dietes
  
- reembossaments per oxigenoteràpia, etc.,
  
es tramitaran segons les seues disposicions normatives.
  
Article 8
  
El director general d'Atenció Primària i Farmàcia queda facultat per a desplegar aquesta Ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 3 de febrer de 1998
  
El conseller de Sanitat,


Còpia Permalink ELI